Ուլհասնագար

**Ուլհասնագար**, քաղաք, որը գտնվում է Հնդկաստանի Մահարաշտրա նահանգի Թhանա շրջանում` Թհանա քաղաքից ընդամենը 26 կմ հեռավորության վրա: Քաղաքը Մումբայի Մետրոպոլիտեն շրջանի մի մասն է համարվում և ղեկավարվում է Մումբայի Մետրոպոլիտեն տարածաշրջանի զարգացման վարչության (MMRDA) կողմից: 2011 թվականի մարդահամարի տվյալներով քաղաքն ունեցել է 506,098 բնակչություն։ Ուլհասնագարը տեղական ինքնավարություն ունեցող քաղաք է և Թահսիլի շտաբը նույն անունն է կրում։ Այն Մումբայի արվարձանային երկաթուղու կենտրոնական գծի վրա ծայրամասային կայարան ունի։

## Պատմություն
Մերձքաղաքային երկաթուղային կայարանը կառուցվել է 1955 թվականին։ 1960 թվականի հունվարին էլ ձևավորվել է Ուլհասնագարի քաղաքապետարանը, որի առաջին ղեկավարը եղել է Արջուն Կ. Բալանին, ինչպես նաև առաջադրվել է քաղաքային խորհուրդ։ Այս խորհրդում առաջին անգամ ընտրություններ տեղի են ունեցել 1965 թվականին։ 1970-ականների վերջին Ուլհասնագարը հիմնականում սինդի հինդու փախստականներով բնակեցված քաղաք է եղել։ Այժմ այս 28 քառակուսի կիլոմետր կազմող տարածքն ունի 389,000 սինդի ծագում ունեցող բնակիչ և համարվում է Հնդկաստանի սինդիների ամենամեծ անկլավը: Ուլհասնագարը Մումբայ քաղաքից դուրս է գտնվում, բայց Մումբայի Մետրոպոլիտեն շրջանի տարածքում է: 2010 թվականին Ուլհասնագարում սինդի հինդուների բնակչությունը կազմել է 400 000։

Քաղաքում մի շարք հանցավոր խմբավորումներ կան, որոնք գործում են քաղաքական կուսակցությունների հովանավորչությամբ։ Նաև 1990-ականներին ապօրինի շինարարության բազմաթիվ նախագծերի համար քաղաքական գործիչները սկսել են գումար գանձել՝ օրենքը շրջանցելու համար։

## Ժողովրդագրական տվյալներ

Հնդկաստանի 2011 թվականի մարդահամարի տվյալների համաձայն՝ Ուլհասնագարն ունեցել է 506,098 բնակչություն։ Ուլհասնագարը Մահարաշտրայի 22-րդ ամենամեծ քաղաքն է, իսկ երկրում 88-րդը: Տղամարդիկ կազմել են բնակչության 53%-ը, իսկ կանայք՝ 47%-ը։ Ուլհասնագարում կան մոտ 400.000 սինդի խոսող հինդուներ։ Սինդհիները գաղթել են Ուլհասնագար Հնդկաստանի բաժանումից հետո։

## Տնտեսություն
Քաղաքը 13 քառակուսի կիլոմետր տարածք է զբաղեցնում և 285 թաղամաս ունի։ Այն վիսկոզա մետաքսի, ներկանյութերի, պատրաստի հագուստի, էլեկտրական/էլեկտրոնային տեխնիկայի և հրուշակեղենի արտադրության կենտրոն է համարվում։ Քաղաքի ճանապարհների և փողոցների ընդհանուր երկարությունը 352 կիլոմետր է կազմում։ Քաղաքը սպասարկվում է ստորգետնյա և բաց մակերևույթ ունեցող ջրատարներով։ Քաղաքում կան հասարակական պետքարաններ։ Քաղաքի ջրամատակարարումն ապահովում է Մահարաշտրա արդյունաբերական զարգացման ընկերությունը (MIDC):

Քաղաքում կա նաև հրդեհաշիջման ծառայություն։ Վաթսուն մասնավոր հիվանդանոցներ են գործում՝ նախատեսված 840 հիվանդի համար, երեք պետական ​​հիվանդանոց՝ 356 հիվանդի համար, 255 դիսպանսեր/կլինիկա, 100 որակավորված բժիշկ մասնագետներ և ընտանիքի պլանավորման կենտրոն:

Ուլհասնագարն ունի մի քանի փոքր ձեռնարկություններ, որոնք զբաղվում են ջինսերի արտադրությամբ: Որոշ արտադրողներ իրենց արտադրանքն Ուլհասնագարից արտահանում են աշխարհով մեկ։ Քաղաքը հայտնի է նաև իր կահույքի, ինչպես նաև կտորի և էլեկտրական սարքավորումների շուկաներով։

## Ուսումնական հաստատություններ
Քաղաքում կրթությունն ապահովում են 129 տարրական, 56 միջնակարգ, 9 ավագ դպրոցներ, ինչպես նաև 3 քոլեջներ և 2 տեխնիկական ուսումնարաններ:

Չանդիբայ Հիմաթմալ Մանսուխանի քոլեջը (C. H. M. College), որը հիմնադրվել է 1965 թվականին՝ բաղկացած է հինգ շենքից․
*Կունդնանի գլխավոր դեղագործական պոլիտեխնիկ
*Տեխնոլոգիական ինստիտուտ
*Դոկտոր Հիրանանդանի դեղագործության քոլեջ
*Մանսուխանի կառավարման ինստիտուտ
*Նարի Գուրսահանիի իրավաբանական քոլեջ
*Ուլհասնագարի աղջիկների քոլեջը, որը բացվել է 1961 թվականին և հետագայում վերանվանվել է «Տալրեջա քոլեջ»։

## Ծանոթագրություններ

## Արտաքին հղումներ

Կատեգորիա:Բնակավայրեր այբբենական կարգով
Կատեգորիա:Հնդկաստանի բնակավայրեր
Կատեգորիա:Հնդկաստանի քաղաքներ
Կատեգորիա:Մահարաշտրայի քաղաքներ